בס"ד

מאמר שני על: **י"ג מידות רחמים**

סדר אליהו רבה, פרק יח:

ואומר (תהי' קב א) תְּפִלָּה לְעָנִי כִי יַעֲטֹף וְלִפְנֵי י-הוה יִשְׁפֹּךְ שִׂיחוֹ:

כתפילה לעני כי יעטף

עמד דוד בתפילה לפני הקב"ה אמר לפניו

רבונו של עולם אילמלא לא כתבתה לנו

(שמות לד ז) **נֹצֵר חֶסֶד לָאֲלָפִים נֹשֵׂא עָוֹן וָפֶשַׁע וְחַטָּאָה וְנַקֵּה לֹא יְנַקֶּה פֹּקֵד עֲוֹן אָבוֹת עַל בָּנִים וְעַל בְּנֵי בָנִים עַל שִׁלֵּשִׁים וְעַל רִבֵּעִים:**

בו בעולם אין אדם חי על פני האדמה וחרב כל העולם כולו

אבל מה עשית לנו בחכמתך ובתבונתך

כתבתה לנו שִׁלֵּשִׁים וְעַל רִבֵּעִים בו בעולם עד סוף כל הדורות

בודאי (שמות לד ו) **וַיַּעֲבֹר י-הוה עַל פָּנָיו וַיִּקְרָא י-הוה י-הוה אֵ-ל רַחוּם וְחַנּוּן אֶרֶךְ אַפַּיִם וְרַב חֶסֶד וֶאֱמֶת:**

~~לפני~~ [ונציה: מפני] מה

מפני שאתה רחום אתה חנון אתה ארך אף אתה חסיד ואתה צדיק

ודן אותם לבני אדם איש כדרכיו

ומשלם אתה לבני אדם כל אחד ואחד איש כמעשיו

ומקיים אתה עליהן במידה שאדם מודד בה מודדין לו

מפני מה

מפני שאתה חפץ בטובה ואי אתה חפץ ברעה

חפץ אתה בטובה לעשותה בשמחה אין שקוד אתה ברעה לעשותה באנחה

שנאמר (תהי' ה ה) כִּי לֹא אֵ-ל חָפֵץ רֶשַׁע אָתָּה לֹא יְגֻרְךָ רָע:

ואומר (תהי' קל א) שִׁיר הַמַּעֲלוֹת מִמַּעֲמַקִּים קְרָאתִיךָ י-הוה:

ועוד דבר אחד אמר לפניו

רבונו של עולם עני במה יקרא שמו לפניך

עשיר יקרא שמו על ממונו על שום כסף וזהב על אבנים טובות ומרגליות על שם כל כלי חמדה שבעולם

אבל עני במה יקרא שמו לפניך יקרא שמו על שם בנו

כאי זה צד

עמד בנו וקורא בתורה בבית הכנסת

אומרים זה בן מי הוא זה בן איש פלוני עני הוא

ונמצאו הרבים מברכין שמו הגדול על ידיו

עומד בנו ושואל הלכה מבית המדרש

אומרים זה בן מי הוא בן איש פלוני עני הוא

ונמצאו הרבים מברכין לשמך הגדול על ידיו בבית המדרש

הא למדת שאין הקב"ה נותן בנים לעניים [הגהה: אלא] במחשבה

שנאמר (משלי כב כב) אַל תִּגְזָל דָּל כִּי דַל הוּא וְאַל תְּדַכֵּא עָנִי בַשָּׁעַר

(כג) כִּי י-הוה יָרִיב רִיבָם וְקָבַע אֶת קֹבְעֵיהֶם נָפֶשׁ

(תהי' קב א) תְּפִלָּה **לְעָנִי** כִי יַעֲטֹף וְלִפְנֵי י-הוה יִשְׁפֹּךְ שִׂיחוֹ:

דוד המלך "התעטף"[[1]](#footnote-1) אחרי מעשה אוריה ובת שבע ונהיה **עָנִי**, כמו שהעיד על עצמו:

(ש"ב טז יב) אוּלַי יִרְאֶה י-הוה **בְּעֵונִי** {בְּעֵינִי} וְהֵשִׁיב י-הוה לִי טוֹבָה תַּחַת קִלְלָתוֹ הַיּוֹם הַזֶּה:

הכתיב הוא עוני-עוניי (רד"ק).

תפילתו-בקשתו הראשונה של דוד ה"עני" מהקב"ה היתה, ישום המידה האחרונה בשלוש עשרה מידות של רחמים:

(שמות לד ו) וַיַּעֲבֹר י-הוה עַל פָּנָיו וַיִּקְרָא י-הוה י-הוה אֵ-ל רַחוּם וְחַנּוּן אֶרֶךְ אַפַּיִם וְרַב חֶסֶד וֶאֱמֶת:

(ז) נֹצֵר חֶסֶד לָאֲלָפִים נֹשֵׂא עָוֹן וָפֶשַׁע וְחַטָּאָה וְנַקֵּה לֹא יְנַקֶּה

**פֹּקֵד עֲוֹן אָבוֹת עַל בָּנִים וְעַל בְּנֵי בָנִים עַל שִׁלֵּשִׁים וְעַל רִבֵּעִים:**

אחרי שעונש המוות[[2]](#footnote-2) הומר ב"עוני"[[3]](#footnote-3), ביקש דוד שמידת רחמים "פוקד עוון..." תחלק את משא העוני על ארבעה דורות, וכך אכן היה, שלטונם של **דוד שלמה רחבעם ואביה** התערער ב"עוני" ע"י מורדים[[4]](#footnote-4), ו**אסא**, דור חמישי למלכות, התרפא (אסיא) מהעונש[[5]](#footnote-5).

אחרי ההפרטה של העונש, המשיך דוד "העני" לבקש על עצמו רחמים עפ"י חמש מידות רחמים, החל ממידה רביעית:

בודאי (שמות לד ו) וַיַּעֲבֹר י-הוה עַל פָּנָיו וַיִּקְרָא י-הוה י-הוה אֵ-ל

**רַחוּם וְחַנּוּן אֶרֶךְ אַפַּיִם וְרַב חֶסֶד** **וֶאֱמֶת**:

~~לפני~~ [ונציה: מפני] מה

מפני שאתה רחום אתה חנון אתה ארך אף אתה חסיד ואתה צדיק

ודן אותם לבני אדם איש כדרכיו

ומשלם אתה לבני אדם כל אחד ואחד איש כמעשיו

ומקיים אתה עליהן במידה שאדם מודד בה מודדין לו

|  |  |  |  |
| --- | --- | --- | --- |
| 1 | מידה 4 | רַחוּם  | מפני שאתה רחום  |
| 2 | מידה 5 | וְחַנּוּן  | אתה חנון  |
| 3 | מידה 6 | אֶרֶךְ אַפַּיִם  | אתה ארך אף  |
| 4 | מידה 7 | וְרַב חֶסֶד  | אתה חסיד  |
| 5 | מידה 8 | וֶאֱמֶת | ואתה צדיק |

מדובר בחמש מידות "מידתיות", כמו שמדגיש המחבר בשלושה משפטים:

דן דרך כנגד דרך, משלם מעשה כנגד מעשה, מקיים מידה כנגד מידה.

כלומר, מלבד העוני, דוד נענש גם בעונש מידתי, הוא חטא בסרך עריות ורצח, ושלושה מבניו ילידי חברון, חטאו ונענשו בעריות ורצח[[6]](#footnote-6).

אלה בניו ילידי חברון[[7]](#footnote-7):

(ש"ב ג ב) וַיִָּלְדוּ {וַיִּוָּלְדוּ} לְדָוִד בָּנִים בְּחֶבְרוֹן וַיְהִי בְכוֹרוֹ **אַמְנוֹן** לַאֲחִינֹעַם הַיִּזְרְעֵאלִת:

(ג) וּמִשְׁנֵהוּ **כִּלְאָב** לַאֲבִיגִַל {לַאֲבִיגַיִל} אֵשֶׁת נָבָל הַכַּרְמְלִי וְהַשְּׁלִשִׁי **אַבְשָׁלוֹם** בֶּן מַעֲכָה בַּת תַּלְמַי מֶלֶךְ גְּשׁוּר:

(ד) וְהָרְבִיעִי **אֲדֹנִיָּה** בֶן חַגִּית וְהַחֲמִישִׁי **שְׁפַטְיָה** בֶן אֲבִיטָל:

(ה) וְהַשִּׁשִּׁי **יִתְרְעָם** לְעֶגְלָה אֵשֶׁת דָּוִד אֵלֶּה יֻלְּדוּ לְדָוִד בְּחֶבְרוֹן:

שלושת הבנים שנפלו בעריות-רצח הם אמנון אבשלום ואדוניה, אפשר למצוא אותם בחמשת המידות הנ"ל, בהתאמה לסדר הולדתם:

|  |  |  |  |  |
| --- | --- | --- | --- | --- |
| **רַחוּם**  | **מפני שאתה רחום**  | **אמנון** | **אנס את תמר** | **נרצח ע"י אבשלום** |
| וְחַנּוּן  | אתה חנון  | כלאב (דניאל) |  |  |
| **אֶרֶךְ אַפַּיִם**  | **אתה ארך אף**  | **אבשלום** | **בא על פילגשי אביו** | **נרצח ע"י יואב** |
| **וְרַב חֶסֶד**  | **אתה חסיד**  | **אדוניה** | **ביקש את אבישג** | **הומת ע"י שלמה** |
| וֶאֱמֶת | ואתה צדיק | שפטיה |  |  |

|  |  |
| --- | --- |
| אמנון | דוד ריחם על אמנון ולא הוכיח אותו על מעשה תמר[[8]](#footnote-8), הקב"ה ריחם על שניהם וגזר על אמנון להירצח, |
| אבשלום | דוד נהג באורך רוח כלפי אבשלום אחרי שרצח את אמנון[[9]](#footnote-9), הקב"ה נהג באורך רוח כלפיהם וגזר על אבשלום להירצח,  |
| אדוניה | דוד התחסד עם אדוניה ולא עצבו כשראה שהוא נוהג בגינוני מלכות בחייו[[10]](#footnote-10), גם הקב"ה התחסד איתו, השהה את גזירת ההריגה ונתן לו הזדמנות שניה. |

המידתיות פועלת גם ביחס למעשים טובים, ותמיד היא מוטה לצד הטוב, מידתיות טובה נעשית ב"שמחה", מידתיות רעה נעשית ב"אנחה"[[11]](#footnote-11):

מפני מה

מפני שאתה חפץ בטובה ואי אתה חפץ ברעה

חפץ אתה בטובה לעשותה בשמחה אין שקוד אתה ברעה לעשותה באנחה

שנאמר (תהי' ה ה) כִּי לֹא אֵ-ל חָפֵץ רֶשַׁע אָתָּה לֹא יְגֻרְךָ רָע:

ואומר (תהי' קל א) שִׁיר הַמַּעֲלוֹת מִמַּעֲמַקִּים קְרָאתִיךָ י-הוה:

בגלל שהקב"ה לא חפץ רֶשַׁע ומטה לטובה, אדם שנפל למעמקי החטא, יכול מכל עומק שיהיה לקרוא לקב"ה לעזרה.

התורה היתה עוגן הצלה לדוד בעוניו:

(תהי' קיט נ) זֹאת נֶחָמָתִי **בְעָנְיִי** כִּי אִמְרָתְךָ חִיָּתְנִי:

(צב) לוּלֵי תוֹרָתְךָ שַׁעֲשֻׁעָי אָז אָבַדְתִּי **בְעָנְיִי**:

וביקש שכר מידתי, שיזכה בתורת בניו ה"עשירים" והתלמידי חכמים.

הדיבור הראשון רומז לשלמה:

ועוד דבר אחד אמר לפניו

רבונו של עולם עני במה יקרא שמו לפניך

עשיר יקרא שמו על ממונו על שום כסף וזהב על אבנים טובות ומרגליות על שם כל כלי חמדה שבעולם

אבל עני במה יקרא שמו לפניך

יקרא שמו על שם בנו

לעני אין שֵׁם לעומת העשיר שנקרא על שֵׁם עושרו. דוד ש"העני" בגלל חטאו בסוף מלכותו כנ"ל, ביקש מהקב"ה שיקרא על שֵׁם בנו: **שלמה** = אותיות שֵׁם לו, שהיה "עשיר" בתורה בתחילת מלכותו ועשה לאביו שֵׁם בארץ.

הדיבור השני רומז לשני בניו התלמידי חכמים, שפטיה (חמישי) וכלאב (שני):

|  |  |
| --- | --- |
| שפטיה | כלאב |
| עמד בנו וקורא בתורה בבית הכנסת אומרים זה בן מי הוא זה בן איש פלוני עני הוא ונמצאו הרבים מברכין שמו הגדול על ידיו  | עומד בנו ושואל הלכה מבית המדרש אומרים זה בן מי הוא בן איש פלוני עני הוא ונמצאו הרבים מברכין לשמך הגדול על ידיו בבית המדרש  |

|  |  |  |  |
| --- | --- | --- | --- |
| רַחוּם  | מפני שאתה רחום  | אמנון |  |
| **וְחַנּוּן**  | **אתה חנון**  | **כלאב** (דניאל) | **היה ללא חטא**[[12]](#footnote-12)**, גדול בהלכה**[[13]](#footnote-13) **וחנן אותה לת"ח בבית המדרש** |
| אֶרֶךְ אַפַּיִם  | אתה ארך אף  | אבשלום |  |
| וְרַב חֶסֶד  | אתה חסיד  | אדוניה |  |
| **וֶאֱמֶת** | **ואתה צדיק** | **שפטיה** | **היה גדול בתורה** (אמת) **והנהיג את "עמך" בבית הכנסת** (רב חסד)**, זכה אחרי דורות שצאצאיו יעמדו בראש הנשיאות בישראל** (נוצר חסד לאלפים) [[14]](#footnote-14) |
| נֹצֵר חֶסֶד לָאֲלָפִים  |  |  |  |

משפט הסיום:

הא למדת שאין הקב"ה נותן בנים לעניים [הגהה: אלא] במחשבה

שנאמר (משלי כב כב) אַל תִּגְזָל דָּל כִּי דַל הוּא וְאַל תְּדַכֵּא עָנִי בַשָּׁעַר

(כג) כִּי י-הוה יָרִיב רִיבָם וְקָבַע אֶת קֹבְעֵיהֶם נָפֶשׁ

עולם **המחשבה** האלוקי הוא עולם מקביל ומנותק מהעולם "שלנו", מוח האדם לא יכול לסבול אותו, והתגובה היחידה והראויה היא לשתוק[[15]](#footnote-15). זה עולם של "הכל צפוי"[[16]](#footnote-16), ואדם שנצפה שיחטא ויחזור בתשובה ויהיה "עני", הקב"ה נותן לו מלכתחילה בנים ש"יזכו"[[17]](#footnote-17) אותו ויעזרו לו לצאת מהחטא ועונשו.

הקב"ה נתן לדוד בנים של תורה, שלמה כלאב ושפטיה, שזיכו את אביהם בתורתם, זה מתקבל על הדעת, אבל זה שהקב"ה נתן לדוד בנים שיכשלו בחטא-עונש אביהם, זה מעורר מירמור צדקני...

אלא שהבנים התחייבו מכבר בגלל עצמם, אעפי"כ רוצחיהם לא ינקו.

כך זה נרמז בפסוק האסמ':

**אַל תִּגְזָל דָּל כִּי דַל הוּא**

אמנון הדל "נגזל" ע"י יונדב בן שמעה אחי דוד, נכשל בעריות ונרצח:

(ש"ב יג ד) וַיֹּאמֶר לוֹ מַדּוּעַ אַתָּה כָּכָה **דַּל** בֶּן הַמֶּלֶךְ בַּבֹּקֶר בַּבֹּקֶר הֲלוֹא תַּגִּיד לִי וַיֹּאמֶר לוֹ אַמְנוֹן אֶת תָּמָר אֲחוֹת אַבְשָׁלֹם אָחִי אֲנִי אֹהֵב:

**וְאַל תְּדַכֵּא עָנִי בַשָּׁעַר**

אבשלום "העני" נתלה בשערו, דוכא למוות ע"י יואב בן צרויה (צרויה אחות דוד), ודוד אביו בכה עליו בעלית השער:

(ש"ב יט א) וַיִּרְגַּז הַמֶּלֶךְ וַיַּעַל עַל עֲלִיַּת **הַשַּׁעַר** וַיֵּבְךְּ וְכֹה אָמַר בְּלֶכְתּוֹ בְּנִי אַבְשָׁלוֹם בְּנִי בְנִי אַבְשָׁלוֹם מִי יִתֵּן מוּתִי אֲנִי תַחְתֶּיךָ אַבְשָׁלוֹם בְּנִי בְנִי:

1. (רש"י, ברא' ל מב) ובהעטיף ... ומנחם חברו עם (ישעיה ג) המחלצות והמעטפות לשון עטיפת כסות כלומר מתעטפות בעורן וצמרן ואינן מתאוות להתיחם ע"י הזכרים: [↑](#footnote-ref-1)
2. (ש"ב יב יג) וַיֹּאמֶר דָּוִד אֶל נָתָן חָטָאתִי לַי-הוה וַיֹּאמֶר נָתָן אֶל דָּוִד גַּם י-הוה הֶעֱבִיר חַטָּאתְךָ לֹא תָמוּת: [↑](#footnote-ref-2)
3. (נדר' סד ב) ותניא ארבעה חשובין כמת עני ומצורע וסומא ומי שאין לו בנים ... [↑](#footnote-ref-3)
4. אבשלום ושבע בן בכרי מרדו בדוד, ירבעם בן נבט "העני" את שלושת המלכים שאחרי דוד: מרד ב**שלמה** (מ"א יא), לקח מ**רחבעם** עשרה שבטים (מ"א יב), **אביה** נלחם בירבעם וניצח אבל ניגף ומת (דה"ב יג) [↑](#footnote-ref-4)
5. (דה"ב יג כג) וַיִּשְׁכַּב אֲבִיָּה עִם אֲבֹתָיו וַיִּקְבְּרוּ אֹתוֹ בְּעִיר דָּוִיד וַיִּמְלֹךְ אָסָא בְנוֹ תַּחְתָּיו **בְּיָמָיו שָׁקְטָה הָאָרֶץ** עֶשֶׂר שָׁנִים: (שם יד ד) וַיָּסַר מִכָּל עָרֵי יְהוּדָה אֶת הַבָּמוֹת וְאֶת הַחַמָּנִים **וַתִּשְׁקֹט הַמַּמְלָכָה** לְפָנָיו:

(ה) וַיִּבֶן עָרֵי מְצוּדָה בִּיהוּדָה כִּי **שָׁקְטָה הָאָרֶץ** וְאֵין עִמּוֹ מִלְחָמָה בַּשָּׁנִים הָאֵלֶּה כִּי הֵנִיחַ י-הוה לוֹ: [↑](#footnote-ref-5)
6. ר' אברבנאל, ש"ב יב י-א [↑](#footnote-ref-6)
7. (ש"ב ח יח) וּבְנָיָהוּ בֶּן יְהוֹיָדָע וְהַכְּרֵתִי וְהַפְּלֵתִי **וּבְנֵי דָוִד כֹּהֲנִים הָיוּ**:

(דה"א יח יז) וּבְנָיָהוּ בֶּן יְהוֹיָדָע עַל הַכְּרֵתִי וְהַפְּלֵתִי **וּבְנֵי דָוִיד הָרִאשֹׁנִים לְיַד הַמֶּלֶךְ**:

(רד"ק) ובני דוד כהנים היו - כתרגומו ובני דוד רברבין הוו כלומר גדולים היו וממונים על כלם ובדברי הימים אומר הראשונים ליד המלך ובדברי רבותינו ז"ל תלמידי חכמים היו ולמה קראם כהנים מה כהן גדול נוטל חלק בראש אף תלמיד חכם נוטל חלק בראש: [↑](#footnote-ref-7)
8. (ש"ב יג כא) וְהַמֶּלֶךְ דָּוִד שָׁמַע אֵת כָּל הַדְּבָרִים הָאֵלֶּה וַיִּחַר לוֹ מְאֹד: (כב) **וְלֹא דִבֶּר** אַבְשָׁלוֹם עִם אַמְנוֹן לְמֵרָע וְעַד טוֹב כִּי שָׂנֵא אַבְשָׁלוֹם אֶת אַמְנוֹן עַל דְּבַר אֲשֶׁר עִנָּה אֵת תָּמָר אֲחֹתוֹ:

אפשר "למשוך" את **וְלֹא דִבֶּר** אחורה לדוד [↑](#footnote-ref-8)
9. (ש"ב יג לט) וַתְּכַל דָּוִד הַמֶּלֶךְ לָצֵאת אֶל אַבְשָׁלוֹם כִּי נִחַם עַל אַמְנוֹן כִּי מֵת: [↑](#footnote-ref-9)
10. (מ"א א ו) וְלֹא עֲצָבוֹ אָבִיו מִיָּמָיו לֵאמֹר מַדּוּעַ כָּכָה עָשִׂיתָ וְגַם הוּא טוֹב תֹּאַר מְאֹד וְאֹתוֹ יָלְדָה אַחֲרֵי אַבְשָׁלוֹם: [↑](#footnote-ref-10)
11. (סנה' ו ה) אָמַר רַבִּי מֵאִיר, בִּזְמַן שֶׁאָדָם מִצְטַעֵר, (שְׁכִינָה) מָה הַלָּשׁוֹן אוֹמֶרֶת (כַּבְיָכוֹל) קַלַּנִי מֵרֹאשִׁי, קַלַּנִי מִזְּרוֹעִי. אִם כֵּן הַמָּקוֹם מִצְטַעֵר עַל דָּמָם שֶׁל רְשָׁעִים שֶׁנִּשְׁפַּךְ, קַל וָחֹמֶר עַל דָּמָם שֶׁל צַדִּיקִים ... [↑](#footnote-ref-11)
12. (שבת נה ב) מיתיבי ארבעה מתו בעטיו של נחש ואלו הן בנימין בן יעקב ועמרם אבי משה וישי אבי דוד וכלאב בן דוד [↑](#footnote-ref-12)
13. (ברכות ד א) ... ואמר רבי יוחנן לא כלאב שמו אלא דניאל שמו ולמה נקרא שמו כלאב שהיה מכלים פני מפיבשת בהלכה ועליו אמר שלמה בחכמתו בני אם חכם לבך ישמח לבי גם אני ואומר חכם בני ושמח לבי ואשיבה חורפי דבר [↑](#footnote-ref-13)
14. (כתובות סב ב) ... יתיבו ועיינו במשפחות רבי אתי משפטיה בן אביטל ... [↑](#footnote-ref-14)
15. בני אהרן מתו בגלל חטא אהרן אביהם בעגל, יחד עם זאת הם נבחרו מלכתחילה לקדש שם ה' במותם "הנורא", תגובתו הראויה של אהרן היתה שתיקה: וידום אהרן.

(מנחות כט ב) ... חזר ובא לפני הקב"ה אמר לפניו רבונו של עולם יש לך אדם כזה [רבי עקיבא] ואתה נותן תורה ע"י אמר לו **שתוק כך עלה במחשבה לפני** אמר לפניו רבונו של עולם הראיתני תורתו הראני שכרו אמר לו חזור [לאחורך] חזר לאחוריו ראה ששוקלין בשרו במקולין אמר לפניו רבש"ע זו תורה וזו שכרה א"ל **שתוק כך עלה במחשבה לפני** [↑](#footnote-ref-15)
16. (אבות ג טו) הַכֹּל צָפוּי, וְהָרְשׁוּת נְתוּנָה, ובְטוֹב הָעוֹלָם נִדּוֹן. וְהַכֹּל לְפִי רֹב הַמַּעֲשֶׂה: [↑](#footnote-ref-16)
17. (סנה' קד א) ... ברא מזכי אבא אבא לא מזכי ברא ... [↑](#footnote-ref-17)